SET ปิดพุ่ง 14 จุด รับมาตรการ “ช้อปดีมีคืน” ฟากโบรกฯแนะติดตาม “ทรัมป์-ไบเดน” ดีเบตรอบ 2
SET ปิดพุ่ง 14 จุด รับมาตรการ “ช้อปดีมีคืน” ฟากโบรกฯแนะติดตาม “ทรัมป์-ไบเดน” ดีเบตรอบ 2
7 ต.ค. 2563

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,263.71 จุด เพิ่มขึ้น 13.56 จุด (+1.08%) มูลค่าการซื้อขาย 52,312.58 ล้านบาท
10 หุ้นดันดัชนีวันนี้

ด้านนายวิจิตร อารยะพิศิษฐ ผู้อำนวยการฝ่ายวิจัยหลักทรัพย์ บล.เมย์แบงก์ กิมเอ็ง (ประเทศไทย) กล่าวว่า ตลาดหุ้นไทยวันนี้ปรับตัวขึ้น จากความคาดหวังมาตรการกระตุ้นเศรษฐกิจจากที่ประชุมศูนย์บริหารสถานการณ์เศรษฐกิจจากผลกระทบของการแพร่ระบาดของโรคติดเชื้อไวรัสโคโรนา 2019 (ศบศ.) ในวันนี้ ซึ่งล่าสุดที่ประชุมเห็นชอบมาตรการกระตุ้นเศรษฐกิจผ่านมาตรการ “ช้อปดีมีคืน” ทำให้มีนัยต่อบรรยากาศการลงทุน หนุนช่วงท้ายตลาดให้มีความคึกคักมาก เนื่องจากโครงการดังกล่าวเป็นการดึงกำลังซื้อจากกลุ่มคนชั้นกลาง-บน
ด้านตลาดหุ้นในภูมิภาคส่วนใหญ่ติดลบเล็กน้อย ขณะที่ตลาดในยุโรปเทรดบ่ายนี้เคลื่อนไหวทั้งในแดนบวก-ลบ โดยต่างก็ยังไม่แน่ใจเกี่ยวกับมาตรการกระตุ้นเศรษฐกิจของสหรัฐฯ หลังจากนายโดนัลด์ ทรัมป์ ประธานาธิบดีสหรัฐ สั่งการให้คณะบริหารของทำเนียบขาวระงับการเจรจาเกี่ยวกับการออกมาตรการกระตุ้นเศรษฐกิจรอบใหม่กับพรรคเดโมแครต ไปจนถึงหลังวันเลือกตั้งประธานาธิบดีในวันที่ 3 พ.ย.
อย่างไรก็ดี ให้ติดตามการดีเบตครั้งที่ 2 ระหว่างนายโดนัลด์ ทรัมป์ กับนายโจ ไบเดน ผู้สมัครชิงตำแหน่งประธานาธิบดีจากพรรคเดโมแครต ส่วนปัจจัยการเมืองในประเทศยังต้องติดตามอยู่ แต่น้ำหนักเริ่มเบาลงมากแล้ว
แนวโน้มการลงทุนในวันพรุ่งนี้ (8 ต.ค.) นายวิจิตร กล่าวว่า ตลาดคงจะแกว่ง Sideway ถึง Sideway up โดยมีแนวรับ 1,250 จุด ส่วนแนวต้าน 1,270 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่  
TKN มูลค่าการซื้อขาย 2,432.59 ล้านบาท ปิดที่ 12.60 บาท เพิ่มขึ้น 2.60 บาท
IVL มูลค่าการซื้อขาย 1,970.99 ล้านบาท ปิดที่ 23.90 บาท เพิ่มขึ้น 0.20 บาท
AOT มูลค่าการซื้อขาย 1,719.33 ล้านบาท ปิดที่ 57.25 บาท เพิ่มขึ้น 1.75 บาท
MINT มูลค่าการซื้อขาย 1,493.32 ล้านบาท ปิดที่ 20.80 บาท เพิ่มขึ้น 1.30 บาท
PTT มูลค่าการซื้อขาย 1,413.13 ล้านบาท ปิดที่ 33.00 บาท ราคาไม่เปลี่ยนแปลง